חאנשי

חאנשי (באנגלית: Chanshi) היא דרמה קומית ישראלית-אמריקאית של HOT, בהפקת קסטינה תקשורת, ששודרה לראשונה ב-8 בדצמבר 2022. יוצרת הסדרה והתסריטאית היא עליזה חנוביץ', שמגלמת את דמותה של חאנשי, צעירה ממשפחה דתית בברוקלין, שרגע לפני חתונתה, מחליטה להפתעת כולם ובהתנגדות משפחתה, לנטוש הכל ולעשות עלייה.

את הסדרה מביימים מיקי טריאסט ואהרון גבע, ומפיקה איילת אימברמן.

ב-2023 הסדרה השתתפה בפסטיבל הסרטים סאנדנס בקטגוריית האינדי.

תקציר העלילה 

כמו כל צעירה דתייה מהקהילה היהודית בברוקלין, גם חאנשי במסלול הנכון להתחתן ולהיות אמא. אלא שבניגוד לכולן, חאנשי סוחבת איתה פנטזיה סודית שלדתייה טובה כמוה אסור לחלום – לעשות הרבה סקס. עם הרבה חיילים ישראלים. אי שם, במזרח התיכון. רגע לפני חתונתה, היא מחליטה להפתעת כולם ובהתנגדות משפחתה, לנטוש הכל ולעשות עלייה פתאומית לארץ ישראל.

דווקא בארץ הקודש, בלב ירושלים הטהורה וכשהיא מוקפת עולות חדשות דתיות, חאנשי בוחרת לעבור מסע פרוע, וחסר גבולות, אלא שהמעבר מהחיים הדתיים עם החוקים והמחויבות – לחיים ללא חוקים בכלל – מעמיד את חאנשי ואת חברותיה העולות למבחן מאתגר בין היהדות ובין הפנטזיות המיניות שלה.

פרקי הסדרה

פרק ראשון 
הפרק נפתח בסצנה כמו-חלומית, שבה חאנשי, נערה אמריקאית ג'ינג'ית, נפרדת מאהוב לבה, חייל ישראלי היוצא לשדה הקרב. הסצנה מתרחשת על גבי טנק, כאשר חאנשי לבושה בשמלה לבנה. ברדתה מהטנק, היא נעזרת בשאר חברי צוות הטנק, ומעניקה לכל אחד מהם נשיקה חמה.

בסצנה הבאה מתעוררת חאנשי מהפנטזיה אל קרקע המציאות, שבה היא יושבת במטוס במהלך נחיתתו בישראל, שיערה אסוף לצמה והיא ממלמלת פרקי תהילים לצד שתי הנשים החרדיות שלצידה. לאחר הנחיתה חאנשי נוסעת אל שכונת נחלאות שבירושלים, שם היא מפתיעה את חברתה הטובה מן העבר, נוקי (נחמה), אשר מאורסת ועומדת להתחתן בעוד כחודש. חאנשי מסבירה שהגיעה כדי להפתיע את נוקי ולסייע לה בהכנות לחתונתה. תוך כך אנו למדים שחאנשי עצמה מאורסת לבחור ניו יורקי דתי-חרדי בשם מנדי. אט אט מתעורר החשד בקרב חלק מהדמויות הסובבות את חאנשי, וכן בנו הצופים, כי חאנשי לא הגיעה לישראל למטרת ביקור, אלא למעשה ברחה מניו יורק לירושלים.

חאנשי משוטטת ברחובות ירושלים, בעודה מאתרת בחורים התואמים את גיבור הפנטזיה מסצנת הפתיחה: חיילים ישראלים, רצוי קרביים, רצוי ממוצא מזרחי. היא יוזמת קשרים חטופים עם חלק מהם.

פרק שני 
חאנשי מחליטה לעשות עלייה, ונתקלת בבירוקרטיה הישראלית. בערב היא מצטרפת למסיבת הרווקות של נוקי. כטוב ליבה ביין, מספרת חאנשי על תקופת הנעורים שלה ושל נוקי בתיכון בברוקלין, ובמיוחד מתעכבת בתיאור מסעדת שווארמה שאותה פקדו תכופות, בזכות המלצרים הישראלים החתיכים. נוקי מבהירה שחאנשי הייתה זו שגררה אותן לשם, בתואנה של תרגול השפה העברית, בעוד שמטרתה האמיתית הייתה פלירטוט עם הישראלים. נוקי רומזת שהיא עצמה שימשה מעין סייד-קיק של חאנשי במשך כל תקופת התיכון. בהמשך המסיבה חאנשי מתחברת עם אליאנה, בחורה מופנמת וביישנית, ואליאנה מזמינה אותה לעבור לגור אתה בשותפות. חאנשי משדלת את אליאנה לצאת מהמסיבה לסיבוב בנחלאות ולחפש חתיכים. הן משוטטות בסמטאות ולפתע שומעות נגינת חליל, נעימת השיר "ערב של שושנים". הן הולכות כמכושפות בעקבות הנגינה, ופוגשות שלושה בחורים. אחד מהם, החלילן, הוא דוד, סטודנט למתמטיקה, וחאנשי מפלרטטת אתו באינטנסיביות. דוד מסתייג מפלירטוטיה הבוטים, ומסביר שכבחור דתי הוא שומר נגיעה. חאנשי מבקשת לישון על הספה בסלון. היא מתקשרת למנדי ומודיעה לו על ביטול האירוסין.

פרק שלישי 
נוקי מבקשת מחאנשי, בהשפעת שותפותיה לדירה, למצוא לעצמה מקום מגורים חלופי. חאנשי עוברת להתגורר אצל קרובת משפחה המתגוררת בשכונה חרדית. קרובת המשפחה, בעקבות שיחת טלפון בהולה ממשפחתה של חאנשי בניו יורק, מתאמצת להפוך את החלטתה של חאנשי בדבר ביטול האירוסין למנדי. היא מגייסת לעזרתה את בתה, את נכדתה גיטי שהיא בעצמה כלה, ואת הרבנית חנה, המזמינה את חאנשי לסמינר לחיזוק האמונה. חאנשי חומקת עם גיטי לחדרה, ושם הן מלבנות את שאלת הבחירה בחיי הנישואין החרדיים אליהם הן הוסללו. תוך כך הן מודדות מבחר של פאות נוכריות, בטקס המזכיר נשף מסכות ונציאני. כאשר חאנשי בוחנת את עצמה במראה כשהיא עטוייה בפאה נוכרית, היא בוחנת למעשה את החיים שהיא ייעדה לעצמה כאשר התארסה למנדי. בסצנה הבאה הן מצטרפות שתיהן, כל אחת עטוייה בפאה משלה, אל נשות המשפחה, וכולן משחקות משחק קופסה דמוי מונופול בשם "עסקה טובה". הדודה מעניקה לחאנשי ספר מתכונים ובו מאה מתכונים שונים להכנת תפוחי אדמה.

לאחר רדת הלילה, חאנשי מזמינה את דוד לבוא ולקחת אותה אל דירתו. דוד מציע לה את הספה בסלון, אך חאנשי פולשת אליו ואל מיטתו. דוד נקרע בין תשוקתו המתעוררת ובין ערכיו, עקרונותיו, ובקשתו המפורשת והמדוברת - לשמור נגיעה עד יום חתונתו.

באותו ערב, נוקי נפגשת עם לוי, הארוס שלה, בסדנת יצירה אצל תמרה, חברה מימי המדרשה אשר השתתפה במסיבת הרווקות של נוקי. תמרה מספרת לנוקי על נישואיה ועל התינוקת שנולדה לה, ונוקי מציעה לה להיפגש מאוחר יותר באותו ערב. לאחר שלוי עוזב, נשארות תמרה ונוקי לבדן, והן מפטפטות על ימיהן במדרשה. תוך כך מתחוור לנו שבזמן לימודיהן הן היו שותפות לחדר, ואף היה ביניהן קשר רומנטי זוגי ממושך. נוקי מספרת לתמרה על טיפולי המרה שהחלה לקחת לקראת נישואיה. תוך כדי העלאת זכרונות, הקשר הישן מתעורר לחיים והשתיים מתקרבות זו לזו, עד שלחדר מתפרץ עמוס, בעלה של תמרה, ונוקי עוזבת. כאשר היא חוזרת לדירתה, מתחילים לנקר בה הספקות לגבי נישואיה הקרבים.

פרק רביעי 
חאנשי מצטרפת לביקור ספונטני של דוד וחברו אצל חבר בשם מיכאל, הגר בהתנחלות מבודדת באזור ירושלים. מיכאל שמח לקראת האורחים הגברים ויוצא ללמוד אתם דף יומי בגמרא. את חאנשי הוא שולח להתרועע עם אשתו גפן, נערה מתוקה, חייכנית ושתקנית. חאנשי וגפן מכינות שקשוקה לבנים. חאנשי שואלת את גפן אם תמיד היא כה ממושמעת לבעלה מיכאל. גפן מסבירה לחאנשי שהבית שלהם הוא כמו בית המקדש, ומיכאל הוא הכהן הגדול, וכי זהו הסדר הטוב והנכון. חאנשי תוהה אם גם דוד שואף להיות כהן גדול. גפן מחייכת ומבטיחה שכן. השיחה מתגלגלת בדומה לשיחה עם גיטי - חאנשי בוחנת אפשרויות שונות של זוגיות, ולהשלמת התמונה היא עוטה על ראשה מטפחת פרחונית ששאלה מגפן, ומסייעת לה בהגשת האוכל לגברים. חאנשי מאמצת את הסגנון של גפן: שלובת רגליים, מחייכת ושותקת, גם במענה לשאלות - היא שותקת ורק מחייכת בביישנות. לאחר זמן מה היא חוזרת לעצמה ושואלת את מיכאל בהתלהבות אם יש לו אקדח, ואם ירשה לה לירות בו. מיכאל נענה בחיוב, מעניק לחאנשי קורס פרוע בירייה באקדח אל עבר הגבעות החשופות הסובבות אותם. תוך כך מיכאל שולח ידיים כהנה וכהנה אל גופה של חאנשי. בדרכם חזרה לירושלים חאנשי מתעמתת עם דוד על שלא הגן עליה מפני מיכאל וזרועותיו הארוכות.

עם חזרתם לירושלים, חאנשי ממהרת למסיבת המקווה של נוקי. בעוד החברות ממתינות בחדר ההסבה, מצטרפת חאנשי לנוקי בחדר ההכנה. הן מנהלות שיחה מלב אל לב. נוקי שואלת את חאנשי אם הייתה לה התנסות מינית בעבר. חאנשי משיבה בחיוב ומתנצלת בפני נוקי על שלא שיתפה אותה בכך. נוקי מספרת לחאנשי שהיא עברה טיפולי המרה. חאנשי מופתעת, ושואלת בתמהון: האם את לסבית? נוקי מכחישה, ומסבירה שפשוט הייתה מבולבלת מאד לאורך תקופה ארוכה, אך עתה לאחר טיפול ההמרה היא מרגישה שהיא שלמה עם עצמה. חאנשי ההמומה שואלת: האם החתן יודע? נוקי משיבה בשלילה מוחלטת. נוקי הולכת לטבול, ולאחר מכן יוצאת לחגוג עם החברות. תוך כדי הריקודים, חאנשי מביטה בנוקי במבט מזועזע, אבל אז היא מתעשתת, ומצטרפת בשמחה לריקודים הצוהלים.

פרק חמישי 
חאנשי עוברת לגור בשותפות עם אליאנה, לחדר שהתפנה לאחר ששבע השותפות הקודמות של אליאנה בשנתיים הקודמות התחתנו בזו אחר זו. חאנשי נתקלת שוב במכשולי הבירוקרטיה הישראלית, ומבטאת את תסכולה בכיתת האולפן בה היא לומדת. המורה באולפן מרימה את הכפפה ומסבירה כיצד לנהל משא ומתן בעברית, ומדגישה כמה חשוב בישראל שלא לצאת פראייר.  חאנשי מנסה ליישם את השיעור מול עיריית ירושלים, כדי לשפר את תנאי ההנחה בארנונה, ומרגישה שעלתה על הגל. היא מוסיפה ומשכללת את יכולות המשא ומתן שלה מול דוד, ולמעשה מפעילה עליו מניפולציות מיניות, בעוד הוא ממשיך להביע התנגדות, ומבטא שוב ושוב את החלטתו לשמור את בתוליו לנישואין. חאנשי מוסיפה ולוחצת, דוד קרוע בין תשוקתו המתעוררת ובין ערכיו, ולבסוף נכנע לתשוקתו וללחציה של חאנשי.

פרש שישי 
יום חתונתה של נוקי מגיע. כל החברות מתאספות עם נוקי בחדר ההכנות. חאנשי מפטפטת עם נוקי ועם המאפרת על מנהג הבאַדעקן (אנ'), דהיינו הטקס לקראת החופה שבו החתן מכסה את הכלה בהינומה, אז החתן והכלה לוחשים זה לזו כמה מילים. השלוש מתבדחות ומספרות זו לזו סיפורי באדעקן משעשעים, כמו הסיפור על החתן שלחש לכלתו "אני מקבל ראשון את המקלחת". שלושתן פורצות בצחוק ואז מהרהרות בקול במשפטי באדעקן מוצלחים. תוך כך חאנשי מקבלת הודעה מדוד, שמבקש לפגוש אותה במסדרון של המלון. חאנשי יוצאת לקראתו, ודוד מבשר לה שהוא רוצה לסיים את הקשר. הוא מסביר לה שהם מחפשים דברים שונים בחיים. חאנשי נפגעת עד עמקי נשמתה. היא מנסה להבין מה הסיבה לפרידה. האם זה בגלל שהיתה קלה להשגה? היא נמלטת אל המעלית, ובזווית עינה רואה את מנדי, הארוס לשעבר מניו יורק, בעודו נכנס למלון. חאנשי בורחת אל הלובי, שם היא מוצאת את נוקי כשהיא בעיצומם של צילומי החתונה. חאנשי גוררת אותה החוצה ומתעמתת אתה על כך שהזמינה את מנדי לחתונה מאחורי גבה. לפתע היא מציעה לנוקי לעזוב הכל ולברוח מהחתונה. נוקי עונה לה בתדהמה: אבל אני הכלה! למה שאברח? חאנשי עונה לה: משום שאת לסבית! נוקי מכחישה זאת, מסבירה שרק היתה מבולבלת מעט. היא נוזפת בחאנשי ומסבירה שהיא הקדישה את כל חייה ליום הזה, יום נישואיה. 

טקס החתונה מתחיל, נוקי יושבת בכסא הכלה, מוקפת בחברותיה ובבנות משפחתה. החתן ניגש אליה ורוכן אליה כדי לכסות אותה בהינומה. נוקי אומרת לו בהתרגשות: "מזלטוב!". לוי עונה: ״מזלטוב״, ואז רוכן אל אוזנה ולוחש: "אני מקבל את המקלחת הראשונה". נוקי מחייכת אליו חיוך ענק ולוחשת באזנו כמה היא מאושרת, ואז, בפרץ של פתיחות, היא מספרת לו על החששות שהיו לה לקראת החתונה בגלל נטיות שהיו לה בעברה, אשר בעקבותיהם היא הלכה לטיפולי המרה, אבל עכשיו היא מאושרת ושלמה. לוי מביט בה במבט מוכה תדהמה, מכסה אותה בהינומה, ופוסע אל עבר החופה בעיניים פעורות ובמבט המום, בעודו מתאמץ לעכל את האינפורמציה החדשה. 

בזמן הסעודה, מופיע מנדי ומתיישב לצד חאנשי. הוא מציע לה כוס יין משובח, ואז מציע לה לצאת ולשוחח. הם יוצאים החוצה, מעשנים סיגר, ואף מתקרבים מעט, וחאנשי מתנצלת על האופן שבו סיימה את הקשר. מנדי מנסה לכבוש את ליבה מחדש, ולחדש את אירוסיהם. לפתע מופיע לקראתם דוד. חאנשי מציגה אותו בפני מנדי כידיד. מנדי נכנס להביא לו כוס יין, והשלושה מתיישבים בלובי. דוד שואל: למה בעצם נפרדתם? מנדי עונה שהוא אינו בטוח שהוא יודע את התשובה, וחאנשי עונה שגם היא לא בטוחה. ואז היא מספרת למנדי שגם דוד נפרד לאחרונה מבת זוג, וזורקת לו בחזרה את השאלה: ולמה אתם נפרדתם? דוד ממלמל שגם הוא לא בטוח. מנדי מתעניין אם חאנשי הכירה אותה. חאנשי עונה בחיוב, ומוסיפה שהסיבה שדוד נפרד מחברתו היא שהוא גילה שאיננה בתולה. מנדי מהרהר ועונה: זה לדעתי הוגן, הרי הבחורה היא סחורה פגומה. חאנשי מזועזעת מתשובתו, ונאלמת דום. לפתע היא קמה ויוצאת. שני הבחורים קוראים לה. דוד ממהר אחריה החוצה ומציע לקחת אותה הביתה על הטוסטוס. היא מסרבת אך לבסוף נעתרת. בדירתו, דוד מנחם אותה ומציע לה לראות סרט. חאנשי מסרבת, ומסתערת עליו תוך ליבידו מתפרץ וסוער. הוא שוב מבקש להאט, שוב מציין שהוא רוצה לחכות לחתונה. אך חאנשי ממשיכה בשלה. אחרי ככלות הכל היא מברכת אותו ב"מברוכ".

פרק שביעי 
יום העצמאות: בערב יום העצמאות יוצאים דוד וחאנשי לבלות במסיבת רחוב בשוק מחנה יהודה. חאנשי שותה, רוקדת ומבלה, ואילו דוד עצור ומאופק, ואף מבקש לחזור למרות שהערב עוד צעיר. חאנשי נענית לו והם חוזרים לביתו. דוד מתקרב לחאנשי אך היא מציעה לדחות את הבילוי הזוגי למחרת מאחר שהיא עייפה. דוד מתעקש בעדינות, ולבסוף כופה עליה אקט מיני ללא הסכמתה, ואף תוך בקשה מפורשת שלה להפסיק. דוד ממשיך בשלו עד שהוא מבחין בכך שהיא בוכה בשקט. הוא מתנצל, ומנסה להבין מה קרה. חאנשי ממעיטה בחשיבות האירוע. 

למחרת חאנשי, דוד ואליאנה מארגנים מנגל בחצר, ומזמינים חברים. סביב המדורה הם שרים ומנגנים, ואז איתמר, חבר חדש דתי וגיי, מציע שכל אחד יספר על ההתנסות המינית שלו. הוא פותח ומספר על ההתנסות הראשונה שלו עם רב צעיר בישיבה התיכונית שבה למד. לאחר מכן מספרים עוד חברים על התנסותם המינית הראשונה. ואז מגיע תורה של חאנשי. היא פותחת ואומרת שזהו סיפור בנאלי ומשעמם. ואז מספרת בפרוטרוט על ביקור שלה במסעדת השווארמה בברוקלין, ועל בחור ישראלי שהיא פלירטטה אתו. היא מתארת בפרוטרוט כיצד היא הדגישה בפניו שברצונה לשמור את בתוליה לחתונה, וכיצד בלהט האירוע הוא בכל זאת מימש את רצונו. היא מסיימת את הסיפור באורח סתמי, וממסגרת אותו בתור היחסים המיניים הראשונים שלה. החבורה כולה משתתקת, ואת השתיקה מפר איתמר, שאומר: חאנשי, הוא אנס אותך. חאנשי מכחישה את התיאור הזה מכל וכל, ומדגישה שלאחר אותו אירוע היא שבה ופגשה את אותו בחור, שהיה מעין דייט שלה.   

לאחר שהאורחים הולכים, דוד מנסה לשוחח עם חאנשי על מה שקרה ביניהם אמש, על כך שהוא כפה עצמו עליה, על הדמיון בין מה שקרה ביניהם ומה שקרה בינה ובין הבחור בברוקלין. חאנשי מתחפרת בהתכחשות. לא היה כלום. דוד עוזב, ומפטיר: את אף פעם לא ראית את הצד שלי.

פרק שמיני 
חאנשי ונוקי יוצאות לבלות בעיר החטאים תל אביב.

פרק תשיעי 
חאנשי חולמת חלום. החלום מתחיל באופן זהה לחלום שפתח את הפרק הראשון: חאנשי בשמלה לבנה על גבי טנק, עם החייל היוצא לשדה הקרב. אך הפעם מתרחשת תפנית: חאנשי משתמטת מן החייל, נרתעת ממגעו והודפת אותו. היא יורדת מהטנק והודפת מעליה את כל החיילים המושיטים לה יד לעזרה. יש בכך מעין הטבת-חלום, או תיקון: חאנשי מבינה עתה כי החלום הראשון היה חלום כוזב. היא מבינה שהפנטזיה שלה התבססה על הכחשה שלה אודות מה שבאמת אירע לה, את העובדה שהיא התנגדה באותו אירוע במסעדה בברוקלין. שהיא אמרה מפורשות שרוצה לחכות עד לחתונה. היא מבינה שהיא הותקפה.

חאנשי מתעוררת מהחלום והולכת לפגוש את אביה ובני משפחתה אשר הגיעו ארצה לרגל אירוע הכנסת ספר תורה. בדרכה לפגוש את משפחתה, נקרה על דרכה דוד. דוד מביע התרגשות לקראתה ואף רצון לשוחח וללבן את הקורות אותו. חאנשי מתחמקת ממנו, אך דוד מתעקש לדבר. הוא מספר לה שמאז שנפרדו הוא הוריד את הכיפה, וכמו כן מוסיף ומספר בחרטה על בחורה שיצא אתה לדייט, אשר במהלכו הוא נהג באגרסיביות מינית כלפיה. חאנשי נעצבת ונבהלת. דוד מנסה לגשש את דרכו בחזרה אליה, אבל חאנשי הודפת אותו. היא מבינה שכל הקשר ביניהם היה כוזב ואף הרסני, לאחר שהתכחשותה לתקיפה המינית שחוותה בעבר גרמה לכך שהיא עצמה תקפה את דוד באותה שיטה מניפולטיבית, ודוד תקף כך בחורה נוספת, כמעין חד-גדיא.

חאנשי ממהרת לבית כנסת בימין משה על מנת להפיק את האירוע המשפחתי של הכנסת ספר התורה. אביה וכל בני משפחתה מגיעים, החגיגות מתחילות, אך אביה של חאנשי קריר ומנוכר כלפיה, ודומה כי כל מאמציה לרצות אותו עולים בתוהו. חאנשי חומקת עם נוקי לאכול שווארמה, אך אינה מסוגלת לטעום דבר. לבסוף היא חוזרת לבית הכנסת בימין משה, לאחר שהאירוע הסתיים זה מכבר. היא מוצאת את אביה יושב על המדרגות, ממתין לה. היא מבטאת את התסכול והאכזבה ממנו, על כך שלא ראה אותה, לא ראה אותה במהלך הכנסת ספר התורה, לא ראה אותה בנעוריה. היא מטיחה בו שאולי אין דבר כזה אהבה ללא תנאי. אביה עונה מיד שיש ויש, הוא מזמין אותה לשבת לצידו ומושיט ידו לחבקה. חאנשי נופלת בזרועותיו ומתייפחת, ומבקשת לחזור הביתה, לברוקלין.

פרק עשירי 
פרק סיום העונה.

דמויות

דמויות ראשיות 
 עליזה חנוביץ – חאנשי. צעירה ממשפחה דתית בברוקלין, שרגע לפני חתונתה, מחליטה להפתעת כולם ובהתנגדות משפחתה, לנטוש הכל ולעשות עלייה.
 תומר מחלוף – דוד. סטודנט למתמטיקה ומושא אהבתה של חאנשי. דתי, שומר נגיעה, עד שמכיר את חאנשי. בהמשך הוא מתאהב בה אך הם נפרדים מה שמוביל אותו להוריד את הכיפה ולעבור משבר.
 מרנינה שון – נוקי נחמה. חברת ילדות של חאנשי מברוקלין שעלתה לישראל, למדה במדרשה ועומדת להתחתן. לקראת החתונה מגלה שהיא לסבית והיו לה מערכות יחסים עם נשים בעבר.
 דור גבירצמן – מנדי. הארוס של חאנשי, ממנו היא נפרדת, לאחר עלייתה לישראל. מגיע לביקור בחתונה של נוקי.
 דניאל מורשת – לוי ברגר. ארוסה ובעלה של נוקי. מתגלה לו על כך שהיא לסבית ביום החתונה והוא מבקש להתגרש.
 לי בדר – אליאנה. אמריקאית, חברה של נוקי, שהופכת לשותפה לדירה של חאנשי. כל שותפותיה מתחתנות והיא נשארת לבד. מנסה להתאבד בפרק ה-8 וחוזרת לניו ג'רזי.
 אושרי כהן – עוז. בפרק הראשון והשמיני משחק דמות של חייל מתוך פנטזיה של חאנשי על חיילים ישראלים. בפרק ה-10 מתגלה כי הוא וחאנשי הכירו בניו יורק, כאשר הוא עבד בשווארמה אליה נהגו חאנשי ונוקי ללכת. באחת הפעמים הוא אנס את חאנשי בניגוד לרצונה, מה שהשפיע עליה בהמשך לבטל את הנישואין עם מנדי ולעלות לישראל. כאשר הם נפגשים בישראל הוא טוען שהיא הייתה מעוניינת וזה לא היה אונס.

דמויות משניות 
 הנרי וינקלר – טאטי – אביה החרדי-אמריקאי של חאנשי.
 קרוליין אהרון – באבשי. אשתו של אבא של חאנשי.
 רוני דלומי – תמרה. חברה של נוקי מהמדרשה, חרדית, נשואה ואמא. מתגלה כי הייתה לה מערכת יחסים עם נוקי במדרשה.
 דניאל ג'יידלין – נעמי. שותפתה לדירה של נוקי, שלא מחבבת את חאנשי מלכתחילה.
 רוי מילר – מיכאל. חבר של דוד מהתנחלות. נשוי לגפן ומטריד מינית את חאנשי.
 ליהיא גרינר – קרובת משפחה חרדית, המשכנעת את חאנשי להינשא.
 טליה ברטפלד – גיטי. הבת של קרובת המשפחה, שלא מעוניינת להתחתן.
 בר ברימר – חייל.
 נמרוד הוכברג – חייל.
 דיאנה גולבי – טלי. בחורה לסבית שנכנסת לזוגיות עם נוקי.

הפקה
ב-25 בינואר 2020 מסרה חברת HOT הודעה לעיתונות בדבר פיתוח סדרת מקור ישראלית בשם "חאנשי".

ב-4 בינואר 2022 נמסר דבר צירוף מספר שחקנים לסדרה: ליהיא גרינר, בתפקיד הבכורה שלה כשחקנית, תגלם אישה חרדית מניו יורק שבתה (טליה ברטפלד) מתחתנת; בר ברימר יגלם בסדרה חייל ישראלי בשם תום.

ב-28 בפברואר 2022 פורסם שהשחקן האמריקאי הנרי וינקלר יגלם את טאטי, אביה החרדי של חאנשי. השחקנית האמריקאית קרוליין אהרון, כוכבת הסדרה "גברת מייזל המופלאה", תגלם את רעייתו באבשי.

הסדרה השתתפה בפסטיבל הסרטים סאנדנס 2023 בקטגוריית האינדי, ובכך הייתה לסדרת הטלוויזיה הישראלית הראשונה הלוקחת חלק בפסטיבל האמריקאי.

קישורים חיצוניים

הערות שוליים

HOT: תוכניות וסדרות
סדרות דרמה ישראליות
סדרות קומדיה ישראליות
סדרות טלוויזיה ישראליות שעלו לשידור בשנות ה-2020
דמויות להט"ביות בטלוויזיה
סדרות להט"ב